CELEX: 32019R1391
Language: lt
Date: 2019-09-06 00:00:00
Title: 2019 m. rugsėjo 6 d. Komisijos įgyvendinimo reglamentas (ES) 2019/1391, kuriuo iš dalies keičiamas Reglamentas (EB) Nr. 1218/1999 dėl tam tikrų prekių klasifikavimo Kombinuotojoje nomenklatūroje ir panaikinamas Įgyvendinimo reglamentas (ES) Nr. 670/2013

10.9.2019   
               
               
                  LT
               
               
                  Europos Sąjungos oficialusis leidinys
               
               
                  L 233/1
               
            
         KOMISIJOS ĮGYVENDINIMO REGLAMENTAS (ES) 2019/1391
         2019 m. rugsėjo 6 d.
         kuriuo iš dalies keičiamas Reglamentas (EB) Nr. 1218/1999 dėl tam tikrų prekių klasifikavimo Kombinuotojoje nomenklatūroje ir panaikinamas Įgyvendinimo reglamentas (ES) Nr. 670/2013
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     Komisijos reglamentu (EB) Nr. 1218/1999 (2) 3 m × 3 m dydžio sodo tentas, kurį sudaro storas 100 % medvilnės austas audinys ir kuris pateikiamas su metaliniais ramsčiais, kurie sudaro jo rėmą, ir įtempiamaisiais įtaisais, kuriais jis pritvirtinamas prie žemės, buvo suklasifikuotas kaip „kiti stovyklavimo reikmenys“ jam priskiriant KN kodą 6306 91 00, nes visi keturi jo šonai atviri. Tos kategorijos gaminių KN kodas pasikeitė dėl Suderintos sistemos ir Kombinuotosios nomenklatūros kodų pasikeitimo, ir Reglamentas (EB) Nr. 1218/1999 buvo iš dalies pakeistas Įgyvendinimo reglamentu (ES) Nr. 441/2013 (3) siekiant nurodyti naują KN kodą 6306 90 00. Įgyvendinimo reglamentu (ES) Nr. 670/2013 (4) Komisija gaminį, kuris turi pagrindines lauko pavėsinės savybes, bet pateikiamas be rėmo, karčių ar reikmenų, suklasifikavo kaip „kitą stovyklavimo įrangą“ priskirdama KN kodą 6306 90 00, nes jis yra be šonų ar sienų, kurie leistų suformuoti aptvarą;
                  
               
                     (2)
                  
                  
                     Pasaulio muitinių organizacijos (PMO) Suderintos sistemos komitetas (SSK) 2018 m. rugsėjo mėn. vykusioje 62-oje sesijoje patvirtino klasifikavimo nuomonę 6306.22/1, pagal kurią laikina pavėsine vadinamas gaminys, kurio apytikriai matmenys yra 3 m × 3 m × 2,50 m ir kuris susideda iš plieninio vamzdinio rėmo, prie kurio tvirtinamos dalys ir plastikinis pagrindas, ir apvalkalo, tvirtinamo prie keturių kampinių strypų. Pavėsinė atvira iš visų keturių šonų ir nėra tvirtai pritvirtinta prie žemės. Ji buvo priskirta SS subpozicijai 6306 22, kuri atitinka KN kodą 6306 22 00;
                  
               
                     (3)
                  
                  
                     atsižvelgiant į tai, kad šis gaminys yra toks pats arba labai panašus į gaminius, aprašytus Reglamente (EB) Nr. 1218/1999 ir Įgyvendinimo reglamente (ES) Nr. 670/2013, tų reglamentų prieduose išdėstyta gaminių klasifikacija neatitinka PMO SSK klasifikavimo nuomonės 6306.22/1;
                  
               
                     (4)
                  
                  
                     pagal Tarybos sprendimą 87/369/EEB (5) Sąjunga yra Tarptautinės konvencijos dėl suderintos prekių aprašymo ir kodavimo sistemos (Suderintos sistemos (SS)), kurią sudarė Muitinių bendradarbiavimo taryba (dabar PMO), susitariančioji šalis. SSK pateikiamos klasifikavimo nuomonės iš esmės yra rekomendacinės Sąjungos tarifinio reguliavimo priemonės;
                  
               
                     (5)
                  
                  
                     siekiant užtikrinti vienodą Suderintos sistemos aiškinimą ir taikymą tarptautiniu mastu ir atsižvelgiant į tai, kad SSK sprendimas atitinka SS subpozicijos 6306.22 formuluotę, Sąjunga turėtų taikyti PMO SSK klasifikavimo nuomonę 6306.22/1;
                  
               
                     (6)
                  
                  
                     Reglamento (EB) Nr. 1218/1999 dalinio pakeitimo ir Įgyvendinimo reglamento (ES) Nr. 670/2013 panaikinimo teisinis pagrindas ir procedūra yra tokie patys. Todėl šiais abiem tikslais reikėtų priimti vieną teisės aktą;
                  
               
                     (7)
                  
                  
                     todėl Reglamentas (EB) Nr. 1218/1999 turėtų būti atitinkamai iš dalies pakeistas;
                  
               
                     (8)
                  
                  
                     todėl Įgyvendinimo reglamentas (ES) Nr. 670/2013 turėtų būti panaikintas;
                  
               
                     (9)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1218/1999 priede lentelės 6 punktą atitinkanti eilutė išbraukiama.
         
         
            2 straipsnis
            Įgyvendinimo reglamentas (ES) Nr. 670/2013 panaikinamas.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugsėjo 6 d.
            
               
                  Komisijos vardu
               
               
                  Pirmininko pavedimu
               
               Stephen QUEST
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
         
            (2)  1999 m. birželio 14 d. Komisijos reglamentas (EB) Nr. 1218/1999 dėl tam tikrų prekių klasifikavimo Kombinuotojoje nomenklatūroje (OL L 148, 1999 6 15, p. 9).
         
            (3)  2013 m. gegužės 7 d. Komisijos įgyvendinimo reglamentas (ES) Nr. 441/2013, kuriuo iš dalies keičiami arba panaikinami tam tikri reglamentai dėl prekių klasifikavimo Kombinuotojoje nomenklatūroje (OL L 130, 2013 5 15, p. 1).
         
            (4)  2013 m. liepos 9 d. Komisijos įgyvendinimo reglamentas (ES) Nr. 670/2013 dėl tam tikrų prekių klasifikavimo Kombinuotojoje nomenklatūroje (OL L 193, 2013 7 16, p. 2).
         
            (5)  1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).